बिहार पहुंचे 4 राज्यों के सीएम, 1 पूर्व मुख्यमंत्री; पटना में कल विपक्षी एकता की बैठक
Bihar (Patna) Opposition Parties Unity Meeting Leaders List - भाजपा के खिलाफ विपक्षी एकता की बैठक शुक्रवार को पटना में मुख्यमंत्री आवास में होगी। इसमें शामिल होने के लिए गैर भाजपा दलों के नेता आज से जुटेंगे।
पटना में शुक्रवार को विपक्षी दलों की बड़ी बैठक होने वाली है। इसमें विपक्षी पार्टियों के नेताओं के आने का सिलसिला शुरू हो गया है। गुरुवार को 4 राज्यों के सीएम और 1 पूर्व मुख्यमंत्री बिहार पहुंच गए हैं।
इनमें बंगाल की मुख्यमंत्री ममता बनर्जी, तमिलनाडु के मुख्यमंत्री एम के स्टालिन, पंजाब के मुख्यमंत्री भगवंत मान और दिल्ली के सीएम अरविंद केजरीवाल के अलावा जम्मू-कश्मीर की पूर्व मुख्यमंत्री शामिल हैं।
पटना आने के बाद ममता बनर्जी राबड़ी आवास पहुंचीं। राबड़ी देवी ने बुके देकर उनका स्वागत किया। ममता बनर्जी ने लालू प्रसाद का पैर छूकर आशीर्वाद लिया। मुलाकात के बाद वे पटना के सर्किट हाउस चली गईं।
पटना पहुंचने से पहले AAP ने दिया था अल्टीमेटम
इससे पहले न्यूज एजेंसी ANI ने सूत्रों के हवाले से गुरुवार को बताया कि AAP ने केंद्र सरकार के अध्यादेश के खिलाफ कांग्रेस को साथ देने के लिए कहा है। पार्टी ने कहा कि अगर कांग्रेस हमारा साथ नहीं देती है तो हम विपक्ष की मीटिंग में शामिल नहीं होंगे।
वहीं, बुधवार को भी अरविंद केजरीवाल ने नीतीश कुमार समेत सभी पार्टियों को चिट्‌ठी लिखकर कहा था- मीटिंग में सबसे पहले केंद्र के अध्यादेश पर चर्चा होनी चाहिए। दिल्ली का अध्यादेश एक प्रयोग है, यह सफल हुआ तो केंद्र सरकार गैर भाजपा राज्यों के लिए ऐसे ही अध्यादेश लाकर राज्य सरकारों का अधिकार छीन लेगी।
महबूबा पहुंची बोधगया तो केजरीवाल ने गुरुद्वारे टेका मत्था
PDP सुप्रीमो महबूबा मुफ्ती गुरुवार सुबह 10:20 बजे पटना पहुंचीं। इसके बाद वे बोधगया चली गईं और महाबोधी मंदिर में पूजा अर्चना की। इधर, पटना पहुंचने के बाद अरविंद केजरीवाल और भगवंत मान पटना सिटी के तख्त श्रीहरिमंदिर साहिब गुरुद्वारा पहुंचे और मत्था टेका और प्रार्थना की।
इससे पहले भाकपा माले के राष्ट्रीय महासचिव दीपांकर भट्टाचार्य और भाकपा महासचिव डी.राजा भी पटना पहुंचे।
ममता बोलीं- लालू अभी भी बहुत तगड़े, बीजेपी से अकेले लड़ सकते हैं
पटना आने के बाद ममता बनर्जी राबड़ी आवास पहुंचीं। राबड़ी देवी ने बुके देकर उनका स्वागत किया। ममता बनर्जी ने लालू प्रसाद का पैर छूकर आशीर्वाद लिया। मुलाकात के बाद ममता ने कहा- मुझे बिहार में आकर बहुत अच्छा लगता है। हम लालू जी की बहुत इज्जत करते हैं। उनसे मिलकर मुझे बहुत अच्छा लगा। लालू जी देश के काफी सीनियर लीडर हैं। वे बहुत दिन जेल में थे। उनकी तबीयत ठीक नहीं थी। उनसे बात कर लगा कि लालू जी अभी भी बहुत तगड़े हैं और बीजेपी के खिलाफ लड़ सकते हैं।
जब संसद में लालू ने कहा- सबसे ज्यादा भाव राबड़ी का है
ममता ने लालू यादव से जुड़े एक वाकये को याद करते हुए कहा- एक दिन लालू जी संसद में भाषण दे रहे थे। हम भी एमपी थे, तब प्याज-आलू का भाव बढ़ गया था। लालू जी बोल रहे थे, तब हमने पूछा-राबड़ी जी का भाव क्या है? लालू जी ने कहा कि सबसे ज्यादा भाव है राबड़ी जी का। बैठक के बारे में ममता बनर्जी ने कहा कि हम लोग इकट्ठा लड़ेंगे। वन इज टू वन लड़ेंगे।
ममता बनर्जी ने कहा कि हम लोग कलेक्टिव फैमिली की तरह लडे़ंगे। अभी हम कुछ नहीं कह सकते हैं। मीटिंग में जो नीति तैयार होगी, वह सब के लिए होगी। बाकी सवालों पर कहा कि कल मीटिंग में बात करेंगे। 23 जून की मीटिंग में शामिल होने के बाद ममता शाम 4 बजे कोलकाता के लिए रवाना हो जाएंगीं।
कल मुख्यमंत्री आवास पर होगी बैठक
भाजपा के खिलाफ विपक्षी एकता की बैठक शुक्रवार को पटना में मुख्यमंत्री आवास में होगी। इसमें शामिल होने के लिए गैर भाजपा दलों के नेता आज से जुटना शुरू हो गए हैं। इसमें नीतीश कुमार के साथ एमके स्टालिन, ममता बनर्जी, अरविंद केजरीवाल समेत 6 राज्यों के मुख्यमंत्री और 5 पूर्व मुख्यमंत्री शामिल होंगे।
बैठक में न्यूनतम साझा कार्यक्रम तय हो सकता है। बातचीत का मुख्य एजेंडा यह हो सकता है कि भाजपा और उसके सहयोगियों के खिलाफ संयुक्त विपक्ष का एक ही उम्मीदवार खड़ा किया जाए। भाजपा हराओ का प्रस्ताव पारित हो सकता है।
खड़गे, राहुल, शरद, हेमंत कल पहुंचेंगे
कांग्रेस अध्यक्ष मल्लिकार्जुन खड़गे, राहुल गांधी, झारखंड के मुख्यमंत्री हेमंत सोरेन, NCP के मुखिया शरद पवार, सुप्रिया सुले और प्रफुल्ल पटेल, नेशनल कॉन्फ्रेंस के प्रधान फारूक अब्दुल्ला, शिवसेना (उद्धव बाला साहेब ठाकरे) प्रमुख उद्धव ठाकरे, उत्तर प्रदेश के पूर्व मुख्यमंत्री अखिलेश यादव, माकपा महासचिव सीताराम येचुरी आदि 23 जून को आएंगे। जदयू व राजद के नेता मेजबान की भूमिका में होंगे।
राहुल गांधी सदाकत आश्रम जाएंगे
कांग्रेस प्रेसिडेंट मल्लिकार्जुन खड़गे और राहुल गांधी शुक्रवार को पटना पहुंचेंगे। जानकारी के मुताबिक, पटना पहुंचने के बाद दोनों सदाकत आश्रम जाएंगे। वहां वे भीमराव अंबेडकर की मूर्ति का लोकार्पण करेंगे। इसके बाद विपक्षी दलों की मीटिंग में शामिल होंगे।
बैठक से पहले नीतीश का साथ छोड़ चुके हैं मांझी
विपक्षी मीटिंग से 10 दिन पहले हम पार्टी के संरक्षक जीतनराम मांझी महागठबंधन से अलग हो चुके हैं। 13 जून को उनके बेटे डॉ. संतोष सुमन ने नीतीश कैबिनेट से इस्तीफा दे दिया था।
21 जून को दिल्ली में जीतन राम मांझी ने देश के गृहमंत्री अमित शाह से मुलाकात की। फिर एनडीए में शामिल होने की घोषणा कर दी।
इस खबर में पोल है, हिस्सा लेकर अपनी राय दीजिए...
बैठक के बाद जॉइंट प्रेस कॉन्फ्रेंस होगी
बता दें कि पटना के मुख्यमंत्री आवास एक अणे मार्ग में विपक्षी एकता की बैठक होगी। यहां खाने-पीने की पूरी व्यवस्था की गई है। इसमें बिहारी व्यंजनों को भी परोसने की व्यवस्था की गई है।
बैठक के बाद प्रेस कॉन्फ्रेंस होगी। सूत्रों के मुताबिक, बैठक के बाद जदयू कार्यालय में विपक्षी दलों के कई नेता CM नीतीश के साथ जा सकते हैं।
मायावती बोलीं- दिल मिले या न मिले, हाथ मिलाते रहिए 
विपक्षी एकता को लेकर बसपा सुप्रीमो मायावती ने भी ट्वीट किया है। उन्होंने कहा, अब लोकसभा आम चुनाव के पूर्व विपक्षी पार्टियां, जिन मुद्दों को मिलकर उठा रही हैं।
ऐसे में नीतीश कुमार द्वारा कल विपक्षी नेताओं की पटना बैठक ’दिल मिले न मिले हाथ मिलाते रहिए’ की कहावत को ज्यादा चरितार्थ करता है।
बिहार 40 में से 40 लोकसभा सीट PM मोदी को ही देगा- सुशील मोदी 
विपक्षी एकता की मीटिंग पर पूर्व डिप्टी CM ने निशाना साधा है। उन्होंने कहा कि लोकसभा में जिस पार्टी की एक भी सीट नहीं है, वह पार्टी 303 सीटों वाली पार्टी (BJP) को चुनौती दे रही है। लोकतंत्र को बचाने के लिए नहीं परिवार को बचाने के लिए ये सम्मेलन हो रहा है। बिहार 40 में से 40 लोकसभा सीट PM मोदी को ही देगा।
2024 में मोदी के सामने कोई चुनौती नहीं: कुशवाहा
वहीं उपेंद्र कुशवाहा ने बैठक को लेकर कहा कि सत्ताधारी दल से इतर देश के समक्ष कोई नया वैकल्पिक मॉडल प्रस्तुत किए बिना सिर्फ नकारात्मकता को आधार बनाकर बनाई गई विपक्षी एकता का हश्र मध्यावधि चुनाव के रूप में 1977 और 1989 में देश भुगत चुका है। एक बार फिर उसी तरह के घिसे-पिटे प्रयोग के परिणाम से जनता वाकिफ है।
मेरी समझ से ऐसे किसी प्रयोग पर जनता तभी भरोसा कर सकेगी जब नए और सकारात्मक वैकल्पिक मॉडल के साथ किसी बड़े दल के भरोसेमंद नेता के नेतृत्व को स्वीकार कर छोटे व क्षेत्रीय दल उनके साथ खड़े हों। शायद भविष्य में कांग्रेस इस रूप में अपने को खड़ा कर पाए। कांग्रेस के नेता को अभी और तपना होगा। फिलहाल अर्थात 2024 में तो नरेंद्र मोदी के समक्ष कोई चुनौती नहीं है।
विपक्षी एकता से जुड़ी ये खबरें भी पढ़ें...
12 प्वाइंट पर राहुल गांधी का पटना में होगा स्वागत:कांग्रेस लगाएगी मोहब्बत की दुकान, घर की चाबी मजदूर को सौंपेंगे राहुल, यूथ विंग ने करवाया है निर्माण
कांग्रेस राष्ट्रीय पार्टी है और उसके बड़े नेता राहुल गांधी, राष्ट्रीय अध्यक्ष मल्लिकार्जुन खड़गे विपक्षी पार्टियों की बैठक में शामिल होने पटना आ रहे हैं। इसको लेकर कांग्रेस की भव्य तैयारी है। पटना एयरपोर्ट से लेकर कांग्रेस मुख्यालय सदाकत आश्रम तक एक दर्जन प्वाइंट उनके स्वागत के लिए बनाए गए हैं। एयरपोर्ट स्टेट हैंगर से ही उनके स्वागत की शुरुआत हो जाएगी। इसके बाद एलजेपी ऑफिस के पास, चिड़ियाघर के गेट नंबर 2 के पास, अंडरपास, जहां मंत्री विजय चौधरी का आवास है वहां पर, राजवंशी नगर हनुमान मंदिर के पास, नेहरु मूर्ति के पास, पंत भवन, बिहार म्यूजियम, बोरिंग रोड चौराहा, पंचमुखी मंदिर, राजापुर पुल, गोसाईं टोला होते हुए सदाकत आश्रम तक ये प्वाइंट बनाए गए हैं। पूरी खबर पढ़ने के लिए क्लिक करें
विपक्षी एकता की मीटिंग से पहले केजरीवाल की शर्त:बैठक में सबसे पहले केंद्र के अध्यादेश पर चर्चा हो
पटना में 23 जून को होने वाली विपक्षी एकता की बैठक से पहले अरविंद केजरीवाल ने अपनी शर्त रख दी है। दिल्ली के मुख्यमंत्री ने सभी पार्टियों को चिट्‌ठी लिखकर कहा- मीटिंग में सबसे पहले केंद्र के अध्यादेश पर चर्चा होनी चाहिए। केजरीवाल ने चिट्‌ठी में गैर भाजपा शासित राज्यों की सरकारों को डराया भी है। उन्होंने लिखा- दिल्ली का अध्यादेश एक प्रयोग है, यह सफल हुआ तो केंद्र सरकार गैर भाजपा राज्यों के लिए ऐसे ही अध्यादेश लाकर राज्य सरकारों का अधिकार छीन लेगी। पूरी खबर पढ़ें...